PLANUL DE ANALIZĂ ŞI ACOPERIRE A RISCURILOR

 DIN JUDEŢUL BISTRIŢA-NĂSĂUD
(extras)

Având în vedere faptul că:

· Planul de analiză şi acoperire a riscurilor aprobat în şedinţa Consiliului Judeţean nr. 47/27.09.2010 trebuie actualizat din următoarele considerente:

· au fost introduse date statistice privind situaţiile de urgenţă produse în anul 2010 
(completări ale capitolului III – analiza riscului de incendiu, analiza producerii şi efectelor alunecărilor de teren, inundaţiilor,  misiunilor de asanare a ternurilor de muniţiile neexplodate, zăpoare de gheaţă );
a fost completat capitolul IV referitor la acoperirea riscurilor având în vedere prevederile Ordinului comun al ministrului administraţiei şi internelor şi ministrului sănătăţii nr. 1168/203/02.09.2010 pentru aprobarea structurii cadru a Planului roşu de intervenţie, respectiv prevederile ordinului ministrului administraţiei şi internelor nr. 181 din 12 august 2010 pentru aprobarea Regulamentului privind gestionarea situaţiilor de urgenţă specifice tipurilor de risc repartizate Ministerului Administraţiei şi Internelor;

· au fost completate datele referitoare la strctura şi dotarea serviciilor voluntare pentru situaţii de urgenţă existente în capitolul V;

-  prevederile art. 6, al. (2) al ordinului ministrului administraţiei şi internelor nr. 132/2007 pentru aprobarea Metodologiei de elaborare şi a Structurii-cadru a Planului de analiză şi acoperire a riscurilor specifică faptul că planul se actualizează la începutul fiecărui an sau ori de câte ori apar alte riscuri decât cele analizate sau modificări în organizarea structurilor care, potrivit legii, au atribuţii ori asigură funcţii de sprijin privind prevenirea şi gestionarea situaţiilor de urgenţă în profil teritorial,

se impune actualizarea Planul de analiză şi acoperire a riscurilor şi aprobarea acestuia în Şedinţa Consiliului Judeţean. 
Structura cadru a planului este următoarea:
I. Definiţie, scopuri, obiective

    
 Planul de analiză şi acoperire a riscurilor, denumit în continuare PAAR, cuprinde riscurile potenţiale identificate la nivelul judeţului Bistriţa-Năsăud, măsurile, acţiunile şi resursele necesare pentru managementul riscurilor respective.

    
Scopurile PAAR sunt de a asigura cunoaşterea de către toţi factorii implicaţi a sarcinilor şi atribuţiilor ce le revin premergător, pe timpul şi după apariţia unei situaţii de urgenţă, de a crea un cadru unitar şi coerent de acţiune pentru prevenirea şi gestionarea riscurilor generatoare de situaţii de urgenţă şi de a asigura un răspuns optim în caz de urgenţă, adecvat fiecărui tip de risc identificat.
II. Obiectivele PAAR sunt:

    
a) asigurarea prevenirii riscurilor generatoare de situaţii de urgenţă, prin evitarea manifestării acestora, reducerea frecvenţei de producere ori limitarea consecinţelor lor, în baza concluziilor rezultate în urma identificării şi evaluării tipurilor de risc;

    
b) amplasarea şi dimensionarea unităţilor operative şi a celorlalte forţe destinate asigurării funcţiilor de sprijin privind prevenirea şi gestionarea situaţiilor de urgenţă;

    
c) stabilirea concepţiei de intervenţie în situaţii de urgenţă şi elaborarea planurilor operative;

    
d) alocarea şi optimizarea forţelor şi mijloacelor necesare prevenirii şi gestionării situaţiilor de urgenţă.
III.  Responsabilităţi privind analiza şi acoperirea riscurilor

    
Responsabilităţile privind analiza şi acoperirea riscurilor revin tuturor factorilor care, potrivit legii, au atribuţii ori asigură funcţii de sprijin privind prevenirea şi gestionarea situaţiilor de urgenţă în profil teritorial.

 
În conformitate cu prevederile art. 6, al. (1) al ordinului ministrului administraţiei şi internelor nr. 132/2007 pentru aprobarea Metodologiei de elaborare şi a Structurii-cadru a Planului de analiză şi acoperire a riscurilor, publicat în M.Of. 79/01.02.2007 şi prevederile art. 15, lit. „a” din legea 307/2006 privind apărarea împotriva incendiilor ( consiliul judeţean aprobă planul de analiză a riscului aferent judeţului şi stabileşte resursele necesare pentru aplicarea acestuia ) PAAR se întocmeşte de comitetul judeţean pentru situaţii de urgenţă şi se aprobă de consiliul judeţean.
    
După elaborare şi aprobare, PAAR se pune la dispoziţia secretariatului tehnic permanent al comitetului judeţean pentru situaţii de urgenţă (Centrul Operaţional al Inspectoratului pentru Situaţii de Urgenţă „BISTRIŢA”) care asigură pregătirea, organizarea şi coordonarea acţiunilor de răspuns, precum şi elaborarea procedurilor specifice de intervenţie, corespunzătoare tipurilor de riscuri generatoare de situaţii de urgenţă.

IV. STRUCTURA PAAR
A. Caracteristicile unităţii administrativ-teritoriale

    
În conţinutul PAAR se face o prezentare a caracteristicilor judeţului Bistriţa-Năsăud: amplasare geografică şi relief,  caracteristici climaterice,  reţea hidrografică, populaţie, căi de transport, dezvoltare economică, infrastructuri locale, specific regional.

B. Analiza riscurilor generatoare de situaţii de urgenţă


Analiza se realizează pe tipuri de riscuri, pe baza datelor şi evidenţelor statistice, precum şi a altor documente avute la dispoziţie - studii, prognoze etc., fiind avute în vedere:

    
1) riscurile naturale – cuprinde referiri cu privire la :
a) fenomene meteorologice periculoase - se analizează zonele unde s-au produs astfel de fenomene, precum şi posibilitatea apariţiei acestora în noi locuri;

    

     a1) inundaţii - se analizează dacă inundaţiile sunt previzibile şi cu cât timp înainte, efectele dinamice şi dacă necesită evacuarea persoanelor, necesitatea instalării eventualelor tabere pentru sinistraţi, starea tehnică şi de întreţinere a lucrărilor hidrotehnice, etc., se inventariază construcţiile realizate în zone inundabile, existenţa unor măsuri de protecţie suplimentare şi se analizează posibilitatea strămutării construcţiilor respective în zone ferite de inundaţii;

    

   a2) furtuni, tornade, secetă, îngheţ etc. - se analizează şi dacă fenomenele respective sunt previzibile, cu cât timp înainte, localităţile/terenurile/obiectivele care pot fi afectate şi dacă este necesară evacuarea persoanelor;

    
b) incendii de pădure - se analizează posibilitatea producerii incendiilor de această natură, perioadele şi frecvenţa acestora, suprafeţele împădurite care pot fi afectate;

    
c) avalanşe - se analizează posibilitatea producerii acestora, perioadele şi frecvenţa lor, localităţi şi amenajări care pot fi afectate;

    
d) fenomene distructive de origine geologică:

    

d1) cutremure - se au în vedere: macro- şi microzonarea seismică a teritoriului naţional, caracteristicile fondului construit, datele statistice privind victimele şi daunele provocate de seismele produse în anii anteriori, zonele construite posibil a fi afectate de un cutremur major;

    

d2) alunecări de teren - se analizează locurile cunoscute în care se produc astfel de fenomene, precum şi posibilele noi locuri de apariţie a acestora, suprafeţele de teren şi construcţiile care pot fi afectate, necesitatea evacuării persoanelor şi a instalării eventualelor tabere pentru sinistraţi.

    
2) riscurile tehnologice – cuprinde referiri cu privire la:
   
a) riscuri industriale - se analizează activităţile care prezintă pericole de accidente majore în care sunt implicate substanţe periculoase, tipurile de substanţe chimice periculoase folosite în procesul de producţie;

    
b) riscuri de transport şi depozitare de produse periculoase - se analizează posibilele accidente care se pot produce pe reţeaua rutieră şi feroviară pentru transportul materialelor periculoase, din ce se compun transporturile şi destinaţia acestora;

    

b1) transport rutier - la analiza acestor riscuri se ţine cont de infrastructura existentă, transportul materialelor periculoase, din ce se compun transporturile şi destinaţia acestora, numărul de accidente pe kilometru şi pe an etc.;

    

b2) transport feroviar - la analiza acestor riscuri se ţine cont de reţeaua feroviară existentă, transportul materialelor periculoase, din ce se compune şi destinaţia, numărul de evenimente produse şi frecvenţa acestora, numărul de călători anual;
    

b3) transport prin reţele magistrale - se analizează riscurile în funcţie de existenţa magistralelor de transport şi de natura produselor vehiculate;

    
c) riscuri nucleare - se analizează riscurile în funcţie de existenţa obiectivelor specifice şi riscurile transfrontaliere;

    
d) riscuri de poluare a apelor - se inventariază locurile în care au avut loc astfel de fenomene, precum şi posibilele noi locuri de apariţie a acestora, zonele care ar putea fi afectate;

    
e) prăbuşiri de construcţii, instalaţii sau amenajări - se analizează construcţiile, instalaţiile şi alte amenajări aflate în stare avansată de degradare şi la care există riscul de prăbuşire;

    
f) eşecul utilităţilor publice - se inventariază şi se analizează sistemele, instalaţiile şi echipamentele a căror scoatere din funcţiune poate conduce la întreruperea alimentării cu apă, gaze naturale, energie electrică şi termică pentru o zonă extinsă din cadrul judeţului;

   
g) muniţie neexplodată - se analizează existenţa fostelor zone de conflicte militare în care se poate afla muniţie neexplodată, utilizându-se şi datele statistice referitoare la misiunile de asanare pirotehnică.

    
3) riscurile biologice – analiza cuprinde referiri cu privire la inventarierea surselor potenţiale de izbucnire a unor epidemii/epizootii în construcţii, ferme zootehnice, spitale de boli contagioase, laboratoare de analize epidemiologice, colonii de muncitori, zone locuite paupere - fără utilităţi publice, tabere de sinistraţi sau refugiaţi etc. - şi poluările accidentale.

    
4) riscurile de incendiu –  analiza cuprinde referiri cu privire la studierea şi diferenţierea riscurilor de incendiu după context: statistica incendiilor şi a altor situaţii de urgenţă, evidenţele existente pe localităţi, operatori economici, instalaţii publice etc., fond construit, vegetaţie sau vehicule.

    
5) riscurile sociale – analiza cuprinde referiri cu privire la riscurile sociale în funcţie de evidenţele existente privind adunări, târguri, festivaluri şi alte manifestări periodice cu afluenţă mare de public şi mişcările sociale posibile, în raport de politica socială şi situaţia forţei de muncă din zonă.

    
6) alte tipuri de riscuri – analiza cuprinde referiri cu privire la studierea, pe baza statisticilor, a intervenţiilor cele mai des desfăşurate, cum sunt: descarcerări, asistenţă medicală şi transport medical, deblocări de persoane, evacuare a apei din subsolul clădirilor, salvări de animale.

C. Acoperirea riscurilor

C.1 Concepţia desfăşurării acţiunilor de protecţie-intervenţie

    
Elaborarea concepţiei de desfăşurare a acţiunilor de protecţie-intervenţie constă în stabilirea etapelor şi fazelor de intervenţie, în funcţie de evoluţia probabilă a situaţiilor de urgenţă, definirea obiectivelor, crearea de scenarii pe baza acţiunilor de dezvoltare, a premiselor referitoare la condiţiile viitoare (completarea alternativelor faţă de obiectivele urmărite, identificarea şi alegerea alternativei de acţiune optime şi care recomandă planul de acţiune ce urmează să fie aplicat), selectarea cursului optim de acţiune şi stabilirea dispozitivului de intervenţie, luarea deciziei şi precizarea/transmiterea acesteia la structurile proprii şi cele de cooperare.

C.2 Etapele de realizare a acţiunilor

    Desfăşurarea intervenţiei cuprinde următoarele operaţiuni principale:

    
a) alertarea şi/sau alarmarea unităţilor şi a subunităţilor pentru intervenţie;

    
b) informarea personalului de conducere asupra situaţiei create;

    
c) deplasarea la locul intervenţiei;

    
d) intrarea în acţiune a forţelor, amplasarea mijloacelor şi realizarea dispozitivului preliminar de intervenţie;

    
e) transmiterea dispoziţiilor preliminare;

    
f) recunoaşterea, analiza situaţiei, luarea deciziei şi darea ordinului de intervenţie;

    
g) evacuarea, salvarea şi/sau protejarea persoanelor, animalelor şi bunurilor;

    
h) realizarea, adaptarea şi finalizarea dispozitivului de intervenţie la situaţia concretă;

    
i) manevra de forţe;

    
j) localizarea şi limitarea efectelor evenimentului/dezastrului;

    
k) înlăturarea unor efecte negative ale evenimentului/dezastrului;

    
l) regruparea forţelor şi a mijloacelor după îndeplinirea misiunii;

    
m) stabilirea cauzei producerii evenimentului şi a condiţiilor care au favorizat evoluţia acestuia;

    
n) întocmirea procesului-verbal de intervenţie şi a raportului de intervenţie;

   
 o) retragerea forţelor şi a mijloacelor de la locul acţiunii în locul de dislocare permanentă;

   
 p) restabilirea capacităţii de intervenţie;

    
q) informarea inspectorului general/inspectorului-şef/comandantului şi a eşalonului superior;

   
 r) analiza intervenţiilor şi evidenţierea măsurilor de prevenire/optimizare necesare.


În PAAR sunt menţionate acţiunile de protecţie-intervenţie executate de către forţele specializate conform domeniului lor de competenţă, respectiv :
   
 a) salvarea şi/sau protejarea oamenilor, animalelor şi bunurilor materiale, evacuarea şi transportul victimelor, cazarea sinistraţilor, aprovizionarea cu alimente, medicamente şi materiale de primă necesitate;

    
b) acordarea primului ajutor medical şi psihologic, precum şi participarea la evacuarea populaţiei, instituţiilor publice şi a operatorilor economici afectaţi;

    
c) aplicarea măsurilor privind ordinea şi siguranţa publică pe timpul producerii situaţiei de urgenţă specifice;

   
 d) dirijarea şi îndrumarea circulaţiei pe direcţiile şi în zonele stabilite ca accesibile;

    
 e) diminuarea şi/sau eliminarea avariilor la reţele şi clădiri cu funcţiuni esenţiale, a căror integritate pe durata produceri unor dezastre este vitală pentru protecţia populaţiei ;

    
f) limitarea proporţiilor situaţiei de urgenţă specifice şi înlăturarea efectelor acesteia cu mijloacele din dotare.

D. Realizarea circuitului informaţional-decizional şi de cooperare

    
Sistemul informaţional-decizional cuprinde ansamblul subsistemelor destinate observării, detectării, măsurării, înregistrării, stocării şi prelucrării datelor specifice, alarmării, notificării, culegerii şi transmiterii informaţiilor şi a deciziilor de către factorii implicaţi în acţiunile de prevenire şi gestionare a unei situaţii de urgenţă.

E. Resurse umane, materiale şi financiare

    
Alocarea resurselor materiale şi financiare necesare desfăşurării activităţii de analiză şi acoperire a riscurilor se realizează, potrivit reglementărilor în vigoare, prin planurile de asigurare cu resurse umane, materiale şi financiare pentru gestionarea situaţiilor de urgenţă, elaborate de comitetul judeţean şi comitetele locale pentru situaţii de urgenţă.

    
Consiliul judeţean şi consiliile locale prevăd anual, în bugetele proprii, fondurile necesare pentru asigurarea resurselor umane, materiale şi financiare necesare analizei şi acoperirii riscurilor din unităţile administrativ-teritoriale pe care le reprezintă.

F.  Logistica acţiunilor
    
Logistica acţiunilor de pregătire teoretică şi practică, de prevenire şi gestionare a situaţiei de urgenţă specifice se asigură de autorităţile, instituţiile şi operatorii economici cu atribuţii în domeniu, în raport de răspunderi, măsuri şi resurse necesare.

 La PAAR se ataşează următoarele documente:

    a) lista autorităţilor şi factorilor care au responsabilităţi în analiza şi acoperirea riscurilor în unitatea administrativ-teritorială;

    b) atribuţiile autorităţilor şi responsabililor cuprinşi în PAAR;

    c) componenţa nominală a structurilor cu atribuţii în domeniul gestionării situaţiilor de urgenţă, cu precizarea unităţii la care sunt încadraţi membrii structurilor, funcţiei, adresei şi a telefoanelor de la serviciu şi de la domiciliu, a responsabilităţilor şi misiunilor;

    d) riscuri potenţiale în localităţi/judeţe vecine care pot afecta zona de competenţă a unităţii administrativ-teritoriale;

    e) hărţi de risc;

    f) măsuri corespunzătoare de evitare a manifestării riscurilor, de reducere a frecvenţei de producere ori de limitare a consecinţelor acestora, pe tipuri de riscuri;

    g) sisteme existente de preavertizare/avertizare a atingerii unor valori critice şi de alarmare a populaţiei în cazul evacuării;

    h) tabel cuprinzând obiectivele care pot fi afectate de producerea unei situaţii de urgenţă (seism, inundaţie, alunecare de teren, accident tehnologic etc.);

    i) planuri şi proceduri de intervenţie;

    j) schema fluxului informaţional-decizional;

    k) locuri/spaţii de evacuare în caz de urgenţă şi dotarea acestora;

    l) planificarea exerciţiilor/aplicaţiilor conform reglementărilor tehnice specifice;

    m) rapoarte lunare de informare şi analiză către prefect;

    n) situaţia resurselor, tabelul cu stocul de mijloace şi materiale de apărare existente, modul cum se acoperă deficitul din disponibilităţi locale şi cu sprijin de la comitetul pentru situaţii de urgenţă ierarhic superior etc.;

    o) reguli de comportare în cazul producerii unei situaţii de urgenţă.
*Notă : Extras din Planul de analiză şi acoperire a riscurilor din judeţul Bistriţa-Năsăud poate fi accesat pe site-ul Inspectoratului pentru Situaţii de Urgenţă « BISTRIŢA » al judeţului Bistriţa-Năsăud (www.isu-bistriţa-ro la capitolul « informaţii utile »).

